August Ramsay

August Ramsay (15. maaliskuuta 1859 Taalintehdas, Dragsfjärd – 23. heinäkuuta 1943 Espoo) oli suomalainen matemaatikko, vakuutus- ja pankkimies sekä yhteiskunnallinen vaikuttaja.

Ramsayn vanhemmat olivat ruukinpatruuna Alexander Wolter Ramsay ja Emmy Beata Katarina Tham. Ramsay promovoitiin filosofian tohtoriksi Aleksanterin yliopistosta vuonna 1882. Vuodesta 1891 Ramsay toimi Suomen ensimmäisenä vakuutustarkastelijana vuoteen 1895 asti, jolloin hän siirtyi Suomen Kaupunkien Hypoteekkikassan toimitusjohtajaksi. Vuosina 1897–1899 Ramsay toimi valtiovarainvaliokunnan ja valtion rautatiekomitean jäsenenä. Toukokuusta elokuuhun 1901 Ramsay oli Suomen senaatin jäsen. Marraskuusta 1902 Ramsay toimi Suomen Teollisuudenharjoittajain Keskinäisen Paloapuyhdistyksen ensimmäisenä toimitusjohtajana aina vuoteen 1913 asti. Vuosina 1916–1939 Ramsay oli samaisen yrityksen hallintoneuvoston jäsen ja vuosina 1940–1943 yrityksen hallintoneuvoston puheenjohtaja.

Ramsay edusti sukuaan säätyvaltiopäivien aatelissäädyssä 1885, 1888, 1891, 1894, 1897, 1899, 1900, 1904–1905 ja 1905–1906. Valtiovarainministerinä Ramsay toimi 121 päivän ajan toimineessa Kaarlo Castrénin vähemmistöhallituksessa vuonna 1919 RKP:n edustajana. Vuosina 1923–1924 Ramsay toimi Suomen Pankin johtokunnan puheenjohtajana. Ramsay toimi Uudenmaan vaalipiirin kansanedustajana 1. huhtikuuta 1919 – 4. syyskuuta 1922.

Ramsaylle myönnettiin todellisen valtioneuvoksen arvonimi vuonna 1906. August Ramsayn ensimmäinen puoliso oli sukututkijana tunnettu Julia ”Jully” Ramsay, o.s. Ekström. Ministeri Henrik Ramsay oli heidän poikansa. August Ramsayn veljiä olivat geologi Wilhelm Ramsay ja vuorineuvos Wolter Ramsay nuorempi.

Lähteet

Aiheesta muualla

Kansanedustajat
Suomen valtiovarainministerit
Suomalaiset senaattorit
Helsingin kaupunginvaltuutetut
Espoon kaupunginvaltuutetut
Uudenmaan vaalipiiri
Suomalaiset elinkeinoelämän vaikuttajat
Suomen oppilaitosten rehtorit
Suomalaiset opettajat
Suomalaiset aateliset
Suomen suuriruhtinaskunnan aatelissäädyn valtiopäivämiehet
Suomen pankin pääjohtajat
Vuonna 1859 syntyneet
Vuonna 1943 kuolleet